《同曹明府游厓分韵得水字 其一》
明代·罗兆鹏

艺祖弘开基，仁厚植国纪。列宗绳其武，宽仁日重累。

武功良未振，声容焉足恃。元丰励精年，杜鹃来洛水。

酷梗延绍圣，元气遂以靡。宣和产玉芝，国是迷忧杞。

霾云掩鄂宫，鳣鲸困蝼蚁。何俟逢厓日，天运已可揆。

哀哉航海谋，飘飘竟何底。大厦势既倾，一木能支尔。

天命尚斯须，臣分何涯涘。况幸一旅功，百蹶时复起。

直以瓣香誓，之死而后已。岂不知废兴，穹壤秽虺豕。

念厥生不辰，值此非常否。目击正气歌，激烈犹在耳。

一汴二杭时，何人纡青紫。节彼厓山岑，屹屹轰苍峙。

邻邻厓水石，洄澜壮砺砥。往来词墨客，千古切仰止。

作者简介：罗兆鹏，一姓梁，字少南，号裕庵。新会人。明世宗嘉靖二十八年（一五四九）举人。初选长乐教谕，擢长泰知县，移治宁洋，卒以谗归。著有《沧溟一螺集》。清言良钰《增冈州遗稿》、清道光《新会县志》卷六有传。